ระเบียบการท่าเรือแห่งประเทศไทย ว่าด้วยการขออนุญาตทิ้งดินภายในอาณาบริเวณของการท่าเรือแห่งประเทศไทย พ.ศ. 2560
ระเบียบการท่าเรือแห่งประเทศไทย
ระเบียบการท่าเรือแห่งประเทศไทย
ว่าด้วยการขออนุญาตทิ้งดินภายในอาณาบริเวณของการท่าเรือแห่งประเทศไทย
พ.ศ. ๒๕๖๐[๑]
 

โดยที่เป็นการสมควรปรับปรุงระเบียบการท่าเรือแห่งประเทศไทย
ว่าด้วยการขุดลอกและทิ้งดินภายในอาณาบริเวณของการท่าเรือแห่งประเทศไทย พ.ศ. ๒๕๔๘
ให้มีความเหมาะสมยิ่งขึ้น อาศัยอำนาจตามความในมาตรา ๙ (๔) และมาตรา ๒๙ วรรคแรก (๑)
และวรรคสอง แห่งพระราชบัญญัติการท่าเรือแห่งประเทศไทย พ.ศ. ๒๔๙๔
ผู้อำนวยการการท่าเรือแห่งประเทศไทยซึ่งได้รับมอบอำนาจจากคณะกรรมการการท่าเรือแห่งประเทศไทย
จึงให้วางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการท่าเรือแห่งประเทศไทย
ว่าด้วยการขออนุญาตทิ้งดินภายในอาณาบริเวณของการท่าเรือแห่งประเทศไทย พ.ศ. ๒๕๖๐

ข้อ ๒ ระเบียบนี้ให้ใช้บังคับตั้งแต่วันที่ ๑
พฤศจิกายน ๒๕๖๐ เป็นต้นไป

ข้อ ๓ ให้ยกเลิก
๓.๑ ระเบียบการท่าเรือแห่งประเทศไทย
ว่าด้วยการขุดลอกและทิ้งดินภายในอาณาบริเวณของการท่าเรือแห่งประเทศไทย พ.ศ. ๒๕๔๘
๓.๒ ระเบียบ คำสั่ง ประกาศ
หรือหลักปฏิบัติอื่นใดที่ขัดหรือแย้งกับระเบียบนี้

ข้อ ๔ ในระเบียบนี้
ผู้อำนวยการ หมายความว่า
ผู้อำนวยการการท่าเรือแห่งประเทศไทย
อาณาบริเวณ หมายความว่า
อาณาบริเวณของการท่าเรือแห่งประเทศไทยตามพระราชกฤษฎีกากำหนดอาณาบริเวณของการท่าเรือแห่งประเทศไทย
ณ ท่าเรือกรุงเทพ พ.ศ. ๒๔๙๙ และให้หมายความถึง พื้นที่ปฏิบัติงาน ที่กำหนดเป็นที่จอดเรือ ขุดลอก และทิ้งดินด้วย
ผู้ประกอบการ หมายความว่า
ผู้ประกอบกิจการท่าเรือหรืออื่น ๆ
ทั้งภาครัฐและเอกชนซึ่งตั้งอยู่ริมฝั่งแม่น้ำเจ้าพระยาภายในอาณาบริเวณ
เรือ หมายความว่า
เรือและอุปกรณ์ที่ใช้ในการขุดลอกประเภทต่าง ๆ พร้อมพนักงานประจำเรือซึ่งมีรายละเอียดตามเอกสารแนบท้ายข้อตกลง
ค่าธรรมเนียม หมายความว่า
ค่าชดเชยการทิ้งดินในอาณาบริเวณ
โดยคิดตามจำนวนดินที่ขออนุญาตขอขุดลอกหรือตามจำนวนที่ขุดลอกจริงเป็นลูกบาศก์เมตร
เพื่อให้สอดคล้องกับข้อเท็จจริงในการปฏิบัติตามระเบียบนี้
ที่ทิ้งดิน หมายความว่า
ตำบลที่ภายในอาณาบริเวณที่การท่าเรือแห่งประเทศไทยกำหนดให้เป็นที่ทิ้งดินภายในอาณาบริเวณตามแผนที่กำหนดตำบลที่สำหรับที่ทิ้งดินในภาคผนวก
ก.

ข้อ ๕ ให้ผู้ประกอบการยื่นคำร้องขออนุญาตทำการทิ้งดินภายในอาณาบริเวณตามแบบที่กำหนดไว้ในภาคผนวก ข. ที่กองการสำรวจร่องน้ำ
ฝ่ายการร่องน้ำ และให้กองการสำรวจร่องน้ำตรวจสอบความถูกต้องของเอกสารตามภาคผนวก
ข. ก่อนเสนอผู้อำนวยการเพื่อขออนุมัติ

ข้อ ๖ ผู้ประกอบการที่ได้รับอนุญาตให้ทิ้งดินตามแผนที่กำหนดตำบลที่สำหรับที่ทิ้งดินในภาคผนวก
ก. จะต้องชำระค่าธรรมเนียมในอัตรา ๒๐ บาทต่อลูกบาศก์เมตร
โดยไม่รวมภาษีมูลค่าเพิ่มในกรณีที่มีการทิ้งดินนอกเหนือจากที่กำหนดไว้ตามระเบียบนี้
ผู้ประกอบการที่ได้รับอนุญาตต้องชำระค่าธรรมเนียมในอัตรา ๒๕
บาทต่อลูกบาศก์เมตรโดยไม่รวมภาษีมูลค่าเพิ่ม

ข้อ ๗ กรณีผู้ประกอบการที่ได้รับอนุญาต
ดำเนินการขุดลอกดินมากกว่าจำนวนดินที่ได้รับอนุญาตไว้ผู้ประกอบการจะต้องชำระค่าธรรมเนียมตามจำนวนดินที่เกินกว่าที่ขออนุญาตเป็นจำนวน
๒ เท่าของอัตราค่าธรรมเนียมปกติ

ข้อ ๘ การท่าเรือแห่งประเทศไทยสงวนสิทธิในการคืนเงินค่าธรรมเนียมในกรณีที่ผู้ประกอบการที่ได้รับอนุญาตขุดลอกดินได้น้อยกว่าจำนวนดินที่ได้ขออนุญาตไว้

ข้อ ๙ ให้รองผู้อำนวยการการท่าเรือแห่งประเทศไทย
สายวิศวกรรม เป็นผู้รักษาการตามระเบียบนี้ และมีอำนาจในการออกคำสั่ง ประกาศ
หรือหลักปฏิบัติเพื่อให้เป็นไปตามระเบียบนี้แล้วรายงานให้ผู้อำนวยการทราบ


ประกาศ
ณ วันที่ ๑๙ ตุลาคม พ.ศ. ๒๕๖๐
เรือตรี
ทรงธรรม จันทประสิทธิ์
รองผู้อำนวยการการท่าเรือแห่งประเทศไทย
สายวิศวกรรม รักษาการแทน
ผู้อำนวยการการท่าเรือแห่งประเทศไทย







ปวันวิทย์/อัญชลี/จัดทำ
๘ มกราคม ๒๕๖๑


























[๑] ราชกิจจานุเบกษา
เล่ม ๑๓๔/ตอนที่ ๑๐๓ ง/หน้า ๑/๒๘ ธันวาคม ๒๕๖๐